VALSTYBINIO SOCIALINIO DRAUDIMO FONDO VALDYBOS

PRIE SOCIALINĖS APSAUGOS IR DARBO MINISTERIJOS

DIREKTORIUS

ĮSAKYMAS

DĖL VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS DIREKTORIAUS 2007 M. GRUODŽIO 20 D. ĮSAKYMO NR. V-665 "DĖL ELEKTRONINĖS DRAUDĖJŲ APTARNAVIMO SISTEMOS NAUDOJIMO TAISYKLIŲ PATVIRTINIMO" PAKEITIMO

2014 m. gegužės 29 d. Nr. V-333

Vilnius

1. Pakeičiu Elektroninės draudėjų aptarnavimo sistemos naudojimo taisykles, patvirtintas Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) direktoriaus 2007 m. gruodžio 20 d. įsakymu Nr. V-665 „Dėl Elektroninės draudėjų aptarnavimo sistemos naudojimo taisyklių patvirtinimo“ (toliau – Įsakymas):

1.1. išdėstau 4 punkto devintąją pastraipą taip:

„Elektroninis socialinio draudimo pranešimas (toliau – Elektroninis pranešimas) – Draudėjo elektroniniu būdu Fondo valdybos teritoriniam skyriui privalomai teikiama Fondo valdybos direktoriaus patvirtintos formos dokumente informacija apie apdraustuosius asmenis.“;

1.2. papildau 41 punktu ir jį išdėstau taip:

„41. Mygtukų „Pateikti“, „Vykdyti“, „Registruoti“ ir kitų mygtukų, kuriais EDAS priemonėmis pateikiami dokumentai (informacija), užbaigiamas kitas veiksmas (susipažinimo su pranešimu ar taisyklėmis patvirtinimas, nurodymas, pavedimas, teisės suteikimas ir panašiai), paspaudimas Portalo draudėjo srityje yra prilyginamas pasirašymui elektroniniu parašu, kurio teisinė galia prilygsta parašui rašytiniuose dokumentuose. Ši nuostata netaikoma tais atvejais, kai teikiami dokumentai (pavyzdžiui, Elektroniniai pranešimai), kurie, vadovaujantis imperatyviomis teisės normomis, privalo būti pasirašyti kvalifikuotu elektroniniu parašu – tais atvejais taikomos taisyklės, reglamentuojančios kvalifikuoto elektroninio parašo naudojimą.“;

1.3. išdėstau 5.5 papunktį taip:

„5.5. naudotojo teises (be jokių apribojimų), nustatytas šių Taisyklių 7 punkte.“;

1.4. 7 punktą išdėstau taip:

„7. Naudotojas turi teisę (jei administratorius nenustato kitaip):

7.1. rengti ir teikti Elektroninius pranešimus;

7.2. Portalo draudėjo srityje teikti elektroninius prašymus išduoti rašytines pažymas;

7.3. susipažinti su visa apie draudėją Portalo draudėjo srityje teikiama informacija;

7.4. naudotis kitomis EDAS teikiamomis paslaugomis.“;

1.5. išdėstau 19 punktą taip:

„19. Pateikiami Elektroniniai pranešimai turi būti pasirašyti draudėjo (vadovo) arba jo įgalioto fizinio asmens kvalifikuotu elektroniniu parašu, išskyrus atvejus, kai atitinkamų socialinio draudimo pranešimų pateikimo taisyklėse nustatyta kitaip. Įgaliojimai pasirašyti socialinio draudimo pranešimus Fondo valdybos teritoriniams skyriams pateikiami Fondo valdybos nustatyta tvarka.“;

1.6. išdėstau 23.4 papunktį taip:

„23.4. Elektroninis pranešimas pasirašytas elektroniniu parašu, atitinkančiu Elektroninių pranešimų kvalifikuoto elektroninio parašo taisyklėse išdėstytus reikalavimus, išskyrus atvejus, kai reikalavimas pasirašyti Elektroninį pranešimą kvalifikuotu elektroniniu parašu atitinkamo socialinio draudimo pranešimo pateikimo taisyklėse nėra nustatytas;“.

2. Nustatau, kad šio įsakymo 1 punktas, išskyrus 1.3 ir 1.4 papunkčius, įsigalioja 2014 m. rugsėjo 1 d.

3. Į p a r e i g o j u:

3.1. Fondo valdybos Teisės skyrių:

3.1.1. pateikti šį įsakymą Teisės aktų registrui;

3.1.2. per dvi darbo dienas po šio įsakymo paskelbimo Teisės aktų registre parengti ir pateikti suvestinę Įsakymo redakciją Teisės aktų registro tvarkytojui;

3.2. Fondo valdybos Klientų aptarnavimo metodikos ir informavimo skyrių šį įsakymą paskelbti Fondo valdybos interneto svetainėje ir Valstybinio socialinio draudimo fondo administravimo įstaigų intraneto svetainėje;

3.3. Fondo valdybos Informacinės sistemos eksploatavimo ir informacijos valdymo skyrių šį įsakymą išsiųsti Fondo valdybos direktoriaus pavaduotojams, Fondo valdybos skyriams, Valstybinio socialinio draudimo fondo valdybos teritoriniams skyriams ir kitoms Valstybinio socialinio draudimo fondo administravimo įstaigoms bei Lietuvos Respublikos socialinės apsaugos ir darbo ministerijai.

Direktorius	Mindaugas Sinkevičius